Cuant che aromai plui di dîs agns indaûr o metevi adun il materiâl pe antologjie Amalârs, o vevi osservât che inte leterature tradizionâl furlane si cjatin un grum di contis che a àn ce fâ cul bon acet, ven a stâi cul dovê di ospitalitât. I protagoniscj di chestis contis a jerin par solit il Signôr e Sant Pieri, o pûr la Madone e il so frutin, o altris sants o personaçs dal imagjinari coletîf e cualchidune e someave tant a storiis e narazions plui famosis di altris bandis dal mont e di altris epochis. Cussì e je saltade fûr cheste piçule antologjie dal bon acet, che e met adun contis furlanis popolârs o di autôr, liendis e mîts dal mont antîc grêc e roman, tocs gjavâts fûr de tradizion cristiane, e ancje dal mont arap, flabis de tradizion taliane e europeane; ma dongje, leâts come intune cjadene di significâts, o ai inserît ancje poesiis di autôrs furlans modernis, come Zanier e Zof, e ancje di autôrs forescj come Goethe o Brecht.
fur_Latn